Anjing pemburu firaun

Anjing pemburu firaun, anjing firaun, atau kelb tal-fenek ialah satu baka anjing pemburu Malta. Anjing ini digunakan secara tradisional untuk memburu arnab di rupa bumi berbatu di kepulauan itu; nama bahasa Malta-nya memaksudkan "anjing arnab".

Ia dikelaskan oleh Persekutuan Kinologi Antarabangsa dalam kumpulan "spits dan primitif"-nya dan menunjukkan keserupaan dengan baka-baka Laut Tengah lain dalam kumpulan itu seperti cirneco Etna, podenco Andalusia, pondenco Canaria, podenco Ibiza, dan podengo Portugis. Ia merupakan satu-satu baka anjing Malta dengan pengiktirafan antarabangsa.

Sejarah
Kelb tal-fenek ialah baka tradisional Malta pedalaman. Sebagaimana nama antarabangsanya, kadang-kadang ada dakwaaan bahawa anjing pemburu firaun diturunkan daripada anjing-anjing yang ditunjukkan dalam lukisan makam di Mesir Purba. Kajian-kajian DNA moden mengusulkan bahawa baka ini tidak berasal usul purba, namun sebaliknya merupakan perkembangan agak lewat daripada pelbagai baka lain. Ia kelihatannya menjadi berbeza secara genetik daripada cirneco Etna dari Sicilia tidak lebih daripada dua ratus tahun lalu.

Pada tahun 1647, Giovanni Francesco Abela, dalam karya beliau Della Descrittione di Malta isola nel Mare Siciliano: con le sue antichità, ed altre notizie, menulis "... kami mempunyai anjing yang dipanggil cernechi, amat dihargai untuk pemburuan arnab, yang kerap berada dalam permintaan sejauh Perancis, terutamanya [digunakan] di rupa bumi curam dan gunung berbatu" (terjemahan). Menurut sesetengah pihak, ini merujuk kelb tal-fenek. Cirneco moden ialah baka Sicilia dengan struktur dan penampilan serupa dengan kelb tal-fenek, namun agak lebih kecil.

Perinduk pertama yang lahir di luar Malta berada di United Kingdom pada tahun 1963. Baka ini diterima oleh Persekutuan Kinologi Antarabangsa sebagai "Pharaoh Hound" ("anjing pemburu firaun") pada tahun sama, atas sokongan United Kingdom. Piawaian baka diluluskan oleh The Kennel Club pada tahun 1974.

Penampilan
Kelb tal-fenek adalah langsing dan anggun. Kepalanya panjang dan seakan-akan terpahat dengan halus, dengan sedikit stop. Lapis bulunya berkilat dan pendek. Ia mungkin berwarna merah berangan atau sawo matang; tompok-tompok putih di belakang, di sisi, di bahu, atau di tengkuk merupakan ciri penyingkir, tetapi hujung ekor boleh putih. Matanya berwarna ambar. Anjing ini mempunyai trait luar biasa "merah pipi" apabila teruja atau gembira, dengan telinga dan hidung yang menjadi merah jambu terang.

Ia mempunyai sedikit sahaja kecenderungan genetik terhadap penyakit dan dapat dijangka untuk hidup sampai sekitar 11 hingga 14 tahun.

Kegunaan
Kelb tal-fenek biasanya dibawa berburu pada malam hari apabila kurang ada pengalih perhatian. Pada umumnya, para pemburu membawa anjing mereka ke desa dan melepaskan pasangan anjing jantan dan anjing betina ke setiap arah mata angin. Anjing-anjing itu kemudian mencari mangsa dengan menggunakan bau. Apabila arnab ditemukan, anjing tersebut memulakan pengejaran, anjing betina yang kecil dan lebih tangkas memimpin manakala jantannya memastikan bahawa arnab itu tidak terlalu menjauh ke sisi. Pada saat ini, anjing yang mengejar mengeluarkan salakan nyaring untuk menarik perhatian anjing lain dan pemburu yang kemudian datang dengan berlai. Setibanya pemburu dan anjing lain, arnab itu hampir sentiasa menuju ke tanah. Pemburu kemduian mengumpulkan anjing dan mengenakan cawak melainkan untuk seekor anjing, kemudian memasang jaring di semua jalan keluar yang mungkin digunakan oleh arnab itu. Akhirnya, pemburu membawa seekor feret (dengan loceng kecil yang padanya) daripada keranjang anyaman bulat dan menempatkannya ke dalam jalan masuk terakhir ke dalam korok arnab. Kelb tal-fenek mampu mendengar loceng kecil itu sehingga 3 meter di bawah rupa bumi berbatu. Apabila feret itu menggarah arnab ke luar lubang, salah seekor anjing bebas menyergap arnab itu. Kegunaan feret disebut oleh Strabo tentang pemburuan arnab di Kepulauan Balear semasa pemerintahan Rom.

Catatan

Rujukan

Bacaan lanjut



Pemburu Firaun, Anjing
Pemburu Firaun, Anjing
Pemburu Firaun, Anjing
Pemburu Firaun, Anjing
Pemburu Firaun, Anjing